 NA MAUREEN ONGALA BODI ya Shule ya Kitaifa ya Wasichana ya Bahari iliyo katika Kaunti ya Kilifi, imeelezea wasiwasi wake kufuatia kudorora kwa miundomsingi muhimu na hali duni ya mabweni na madarasa katika shule hiyo. Wanachama wa bodi hiyo wanasema mandhari hayo yanatatiza wanafunzi kusoma vizuri. Kuna hofu kuwa mazingira hayo duni yatasambaratisha kabisa kiwango cha elimu katika shule hiyo, ambayo ndiyo shule inayofanya vyema kwa wasichana katika eneo la Pwani. Kwa sasa ina takriban wanafunzi 1,400 lakini haina mabweni ya kutosha na usimamizi umebadilisha bwalo, chumba cha somo la kompyuta na baadhi ya madarasa kuwa mabweni. Shule hiyo haina maabara ya kisasa na maktaba ya kisasa huku pia baadhi ya wanafunzi wakilazimika kutumia madarasa yaliyochakaa kabisa. Shule hiyo iliyoanzishwa mwaka 1991 ilipandishwa hadhi kuwa ya kitaifa mwaka 2014. Licha ya kwamba majengo na miundomsingi mingine inahitaji kukarabatiwa, kuna wasiwasi kwamba masuala ya kisiasa na mipaka yanazuia maendeleo kupatikana. Hii ni kwa sababu kuna mgogoro wa unaohusu mipaka kati ya maeneobunge ya Kilifi Kaskazini na Kilifi Kusini. Ni hali ambayo imesababisha shule hiyo iliyo mpakani kutelekezwa. Kwenye mahojiano na Taifa Leo, Mwenyekiti wa Bodi ya Usimamizi ya Shule ya Kitaifa ya Wasichana ya Bahari Profesa Halimu Shauri alisema inasikitisha kwamba licha ya wanafunzi kusajili matokeo bora ya mitihani, hali ni duni kabisa. “Wanafunzi hawa hula nje miale ya jua ikiwachoma huku kunguru wakiwatatiza,” akasema Profesa Shauri. Alieleza kwamba mvua nayo pia huwatatiza sana. Aidha mwenyekiti huyo anasema mwenyekiti huyo ana plani ya ujenzi wa vyumba muhimu yakiwemo madarasa, bwalo, mabweni na maabara lakini wanakosa pesa za kufanikisha ujenzi. Vile vile aliambia Taifa Leo kwamba shule hiyo haina walimu wa kutosha. Hali hii, alisema, ni tofauti kabisa na shule nyingine za kitaifa alizosema huwa na idadi kubwa ya walimu. Kwa sasa ina walimu 60 ambapo 32 ndio walioajiriwa na Tume ya Kuajiri Walimu [TSC], huku 28 wakiwa wale wanaolipwa na wazazi. Anaeleza kwamba shule hiyo inahitaji walimu wengine 27. “Tunahisi kwamba serikali inatutenga. Tumekuwa tukitii amri ya serikali tusiwafukuze wanafunzi kuenda kuleta karo, lakini serikali haitupi pesa na walimu. Serikali inafaa iangalie na kuhakikisha tunapata walimu wa kutosha kwa sababu tunatumia zaidi ya Sh12 milioni kulipa walimu. Inavunja moyo kwa sababu baadhi ya shule za kitaifa nchini zina walimu wengi kuliko idadi inayohitajika kule,” akaongeza. Kwa mujibu wa Prof Shauri, kati ya pengo la walimu 27 wanaohitajika katika shule hiyo, TSC ilituma mwalimu mmoja tu. “Hatufai kubembeleza serikali kuleta walimu kwa sababu wanafunzi hapa ni wetu sisi taifa la Kenya na wana haki,” amesema. Kuhusu suala la mpaka, Prof Shauri ameitaka serikali kutoa mwelekeo iamue ama iseme kwamba ni ya Kilifi Kusini au iache iwe Kilifi Kaskazini. Anasema ni afadhali Tume Huru ya Uchaguzi na Mipaka [IEBC] iingilie kati ili shule hiyo itangazwe kuhamishwa hadi Kilifi Kusini. “Hatujanufaika kutoka kwa hazina ya ustawi wa maeneobunge NG-CDF ya eneobunge la Kilifi Kaskazini kwa takriban miaka 10. Huu ni wakati mwafaka ambapo Mbunge wa Kilifi Kaskazini anafaa kujitokeza na kutupa mgao au tuambie IEBC ituhamishe hadi Kilifi Kusini ili tupate pesa,” akasema. Naye Mwenyekiti wa miundomsingi, Bw Francis Kagema, alisema walipokea Sh25 milioni mwaka 2016 na baadaye Sh5 milioni baadaye. Ingawa hivyo, alisema wanapokea pesa za mgao wa serikali kwa shule za umma ila baadhi ya shule ambazo zimeendelea sana zilipokea pesa nyingi kuliko hiyo ya Bahari. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  